google/wiki40b huggingface dataset:
Det brasilianske instituttet for geografi og statistikk

Det brasilianske instituttet for geografi og statistikk (portugisisk Instituto Brasileiro de Geografia e Estatística), vanligvis kjent med akronymet IBGE (etter det portugisiske navnet) er et offentlig institutt satt opp av den føderale administrasjonen i Brasil. Instituttet ble opprettet i 1934 som Det nasjonale instituttet for statistikk (Instituto Nacional de Estatística). Det var først i 1938 at de fikk det nåværende navnet.
IBGE har oppgaver tilknyttet naturgeografi, sosialgeografi, demografi og økonomi som også innebærer å gjennomføre folketellinger samt å sammenstille all denne informasjonen. IBGE forsyner deretter de føderale statsmaktene, delstatene og kommunene med denne informasjonen. Informasjonen går også til andre institusjoner og til publikum generelt.
Speedy Gonzales (sang)

«Speedy Gonzales» er en humoristisk amerikansk sang fra 1961, som ble populær i 1962 som single med Pat Boone om Speedy Gonzales, «den raskeste musen i hele Mexico» (Dot Records 45-16368). Den er skrevet av Buddy Kaye, Ethel Hill samt David Hill. Kvinnestemmen som synger «La-la-la» tilhører Robin Ward. Den inneholder også stemmen til Mel Blanc som Speedy Gonzales. Det var også Blanc som hadde stemmen til Speedy Gonzales i tegnefilmene.
Seylersche Schauspiel-Gesellschaft

Seylersche Schauspiel-Gesellschaft var en teatertrupp grunnlagt i 1769 av Abel Seyler, en sveitsiskfødt tidligere bankier som senere ble «den ledende støtte for tysk teater» i sin levetid. Det ble en av de mest berømte vandrende teatertrupper og operaensembler i Europa på 1700-tallet, og bestod av noen av Tysklands ledende skuespillere, dramatikere og komponister.
Det var en videreføring av «Hamburgs nasjonalteater», Hamburgische Entreprise, et forsøk i regi av Seyler og hans kompanjonger på å etablere et tysk nasjonalteater med Ludvig Holbergs Kongelige Teater i København som forbilde, og med Gotthold Ephraim Lessing som dramaturg.
Seyler-kompaniet hadde rundt 60 medlemmer, herunder orkester, ballett, husdramatikere og scenedesignere. Fra kort etter opprettelsen i 1769 fikk kompaniet kontrakt med hoffet i Hannover på å spille ved hoffet og andre steder i kurfyrstedømmet, og Seyler ble utnevnt til «direktør for de kongelige og kurfyrstelige hoffskuespillere». Senere spilte teatertruppen ved slottsteateret i Weimar, invitert av Anna Amalie av Sachsen-Weimar-Eisenach. Kompaniet hadde en viktig rolle i utviklingen av tysk opera på slutten av 1700-tallet og mange kjente verk ble opprinnelig skrevet for og urfremført av Seyler-kompaniet, herunder skuespillet Sturm und Drang som gav navnet til perioden Sturm und Drang. Friedrich Maximilian Klinger, en barndomsvenn av Goethe, var da knyttet til Seyler-kompaniet som husdramaturg.
I 1789 utgav Abel Seylers ektefelle, den kjente skuespilleren Friederike Sophie Seyler, syngespillet Hüon und Amande, som kort etter ble plagiert av Emanuel Schikaneders teatertrupp. Librettoen til operaen Tryllefløyten bygget også i stor grad på den plagierte versjonen av Hüon und Amande. 
I 1770 måtte Seylers svoger, naturforskeren J.G.R. Andreae, motvillig redde teatertruppen fra konkurs.
20. serierunde i Tippeligaen 2012

20. serierunde i Tippeligaen 2012 ble innledet fredag 24. august 2012 klokken 19.00 med kampen mellom Odd Grenland og Brann på Skagerak Arena.
María Elena Mondragón de Villar

Utdanning og yrkeserfaring

De Villar har en mastergrad i økonomi fra University of Memphis og en BA i økonomi ved Universidad Nacional Autónoma de Honduras. 
Før hun ble sentralbanksjef var hun økonomidirektør ved rådgivningsselskapet FUNDEMOS. Hun har også tidligere vært sentralbanksjef; hun var sentralbanksjef fra 2002 til 2006, etter 22 års tjeneste ved sentralbanken (Banco Central de Honduras).
Malmö Arena

Bygging

Arbeidet med å bygge Malmö Arena ble påbegynt 10. januar 2007. Den er tegnet av MM Matsson Konsult AB, Pöyry Architects og Wingårdh arkitektkontor. Hovedentrepenør var Parkfast AB.

Bruk

Malmö Arena er hjemmebane for ishockeylaget Malmö Redhawks. Arenaer har også vært brukt som konsertarena for blant andre Britney Spears, Bob Dylan, Ulf Lundell, Cliff Richard, Tom Jones, Rammstein, Judas Priest og Lady Gaga. I 2009, 2010, 2011 og 2012 var den åsted for delfinaler i Melodifestivalen.
Under Håndball-VM 2011 for menn var Malmö Arena finalearena.
Det store økumenske arrangementet From Conflict to Communion – Together in Hope, med deltakelse av blant andre pave Frans finner sted på Malmö Arena 31. oktober 2016.
Fylkesvei 1084

Fylkesvei 1084 går mellom Ørmen og Grettland i Fredrikstad kommune. Veiens lengde er 5,8 km.
Frem til 2019 hadde veien betegnelsen Fylkesvei 358.
Sinodorcus

Utseende

En middelsstor, litt flat, litt blankt svart hjortebille. Hannen har moderat forstørrede kjever, disse er krumme, sigdformede, bredest i midten, smalere ved roten. Pronotum er avrundet rektangulært, omtrent så bredt som hodet, dekkvingene er noe avsmalnende bakover, uten punktstriper.

Utbredelse

Slekten er utbredt i Sørøst-Asia (Vietnam).
Fates Warning

Historie

Debutalbumet Night on Bröcken ble utgitt i 1984, på plateselskapet Metal Blade Records. Albumet har en klar sterk Iron Maiden influens. The Spectre Within, som har en mer progressiv stil kom i 1985. I 1986, sluttet gitarist Victor Arduini og ble erstattet av Frank Aresti. Det tredje albumet, Awaken the Guardian ble utgitt dette året, med en mer myteomspunnet atmosfære enn de forrige albumene.
I 1987 sluttet vokalist John Arch, rett før arbeidet med nytt album. Ray Alder ble rekruttert som ny vokalist, og ble med i bandet i 1988. Samme år ble albumet No Exit utgitt, bandets mest progressive hittil, og som definerte progressiv metal slik vi kjenner det idag.  Det er Alders første album med Fates Warning. Trommeslager Steve Zimmerman forlot bandet samme år, og ble erstattet av Mark Zonder i 1989. Perfect Symmetry ble utgitt samme år. Kevin Moore, keyboardist for Dream Theater på den tiden, var gjesteartist på sporet «At Fate's Hands».
I 1991 ble albumet Parallels utgitt, som av mange ble sett på som en kommersiell utgivelse. Den nye Dream Theater vokalisten James LaBrie var gjesteartist på sporet «Life in Still Water». Neste album, Inside Out fra 1994, fortsatte trenden innen musikkstilen, og hadde enda mer melodi til låtene. Det første samlealbumet, Chasing Time, ble utgitt i 1995, med 2 nye spor.
I 1996 forlot både Joe DiBiase og Frank Aresti bandet. De tre gjenværende medlemmene Alder, Matheos og Zonder ga ut albumet A Pleasant Shade of Gray i 1997. På albumet deltok gjesteartister Joey Vera på bassgitar og Kevin Moore på piano og keyboard. Albumet hadde en dypere og mørkere stemning, til stor forskjell fra de tidligere albumene. Albumet er et konseptalbum med en låt på 50 minutter, delt i 12 spor.
Bandets første konsertalbum, Still Life, ble utgitt i 1998, og var et dobbeltalbum. Bernie Versailles på gitar og Jason Keaser på keyboard hjalp til på dette albumet, og med Joey Vera fremdeles som bassist. I 2000 var Moore og Vera igjen tilbake, og spilte inn nytt album, Disconnected. FWX er bandets 10'de studioalbum og ble utgitt i 2004. Trommeslager Zonder uttalte at dette vil bli det siste albumet med bandet, og sluttet i 2005 for å følge andre interesser. Samme år ble det sluppet en konsert-DVD og CD med navn Live in Athens. I senere tid har Frank Aresti kommet tilbake for å være med på turne og konserter med bandet, han deltar også på Live in Athens.
Bandet har deltatt på flere «tribute» album, blant annet på sporet  «Closer to the Heart» på Working Man - Tribute to Rush (1996), sporet «Saints in Hell» på Tribute to Judas Priest: Legends of Metal (1997), og sporet «Sign of the Southern Cross» på Holy Dio: A Tribute to Ronnie James Dio (2000). Bandet har også spilt inn Iron Maiden coverlåtene «Wasted Years», «Murders In The Rue Morgue» og «Flight of Icarus»
I 2009 var Frank Aresti (gitar) og Bobby Jarzombek (slagverk) med som gjesteartister på ProgPower USA-festivalen, hvor Fates Warning var headliner.
Atlides

Utseende

Middelsstore til ganske store (vingespenn 30-50 millimeter) stjertvinger med to stjerter på bakvingen, den bakerste av dem er gjerne ganske lang. Fargen er gjerne ganske mørk, dersom den er lysere, er vingeårene påfallende mørke. Oversiden har blålige eller grønnlige felter, undersiden gjerne en litt bronseaktig glans. På undersiden er det noen røde flekker ved roten av vingene.
Bakkroppens underside er oransje.

Levevis

Larvene lever på parasittiske planter i mistelteinfamilien.

Utbredelse

Disse artene lever i Mellom- og Sør-Amerika, fra det sørligste USA til Argentina.
Bilirubin

Metabolisme

Bilirubin dannes i milten under nedbrytningen av gamle eller skadde røde blodlegemer, i første omgang som ukonjugert bilirubin, en lite vannløselig form. Ukonjugert bilirubin bindes til albumin og transporteres leveren, der det konjugeres med glukuronsyre før det skilles ut i gallen til tarmen. Konjugert bilirubin blir ikke reabsorbert i tynntarmen sammen med andre gallesyrer, og går derfor videre til tykktarmen. Bakteriene i tykktarmen dekonjugerer og omdanner bilirubinet til urobilinogen, som igjen oksideres til urobilin og stercobilin, som gir avføringen den brune fargen.

Diagnostikk

Mengden av bilirubin i serum er en mye brukt blodprøve for å se etter lever- og gallegangspåvirkning, samt i diagnostikk av hemolytisk anemi. Gilberts syndrom er en annen vanlig årsak til økt bilirubin i befolkningen. Bilirubinverdiene varierer gjennom dagen, og kan være dobbelt så høy på morgenen. Blodprøven bør settes i sammenheng med andre leverprøver.
Goring-on-Thames

Historie

Den anglikanske sognekirken er et normannisk bygg fra tidlig på 1100-tallet. Den er dedikert Thomas Becket, og har et midtskip som ble bygget i de første femti år etter hans død tidlig på 1200-tallet. Klokketårnet ble reist på 1400-tallet og har en ring med åtte klokker, og den eldste av disse er datert fra 1290. Lektorium er utskåret fra treverk  som er tatt fra HMS «Thunderer» (1783), et av krigsskipene fra lord Nelsons flåte ved Trafalgar.
Et nonnekloster tilknyttet augustinerordenen ble bygget på slutten av 1100-tallet med sitt egen klosterkirke tilstøtende til sognekirken St. Thomas's. Nonneklosteret overlevde fra til slutten av 1500-tallet da det ble avviklet i forbindelse med prosessen oppløsningen av Englands klostre, og deretter revet. Fundamentene til klosterkirken, klostergangen, sakristiet og andre deler av klosterbygningene ble arkeologisk utgravd i 1892.
Sommeren 1893 bodde forfatteren Oscar Wilde ved Ferry Cottage i Goring sammen med lord Alfred Douglas. Der begynte Wilde å skrive på sitt skuespill An Ideal Husband hvor det figurert en framtredende figur ved navn «lord Goring». Ferry Cottage ble senere hjem til den pensjonerte Arthur Harris, kommandant av det britiske flyvåpenets bombekommando under den andre verdenskrig. Han bodde der fra 1953 og til sin død i 1984.
OnRelay

OnRelay er et firma grunnlagt i 2000 av blant andre Ivar Plahte og Marie Wold.
Selskapet utvikler og selger produkter og tjenester innen VoIP (Voice over Internet Protocol). Det mest kjente produktet er MBX som er en sømløs kobling mellom PBX/PABX og mobiltelefon som medfører store økonomiske besparelser (typisk rundt 40%) for mobilutgifter gjennom intelligente løsninger.
Selskapet har hatt hovedkvarter utenfor London i England men har flyttet hovedkontoret til San Francisco, USA. Selskapet har også kontor i Oslo i Norge.
Utviklingsstaben har en stor del av norske medarbeidere, og har delvis bakgrunn fra Ivar Plahte's banebrytende arbeid innen Telenor Nextel hvor flere av verdens første kommersielle VoIP-tjenester ble lansert av Plahtes «telekom over IP»-enhet.
Selskapet samarbeider blant annet med Nokia, Cisco, IBM, Avaya, Siemens AG og andre med utvikling og salg av selskapets produkter.
Heksenetter

Handling

Den store krigen befinner seg i sluttfasen og generalmajor Arthur Ranlow beordrer et angrep på fiendens atomanlegg. Han har helt og holdent et personligt motiv for angrepet da offiserene han utser er menn som han mistenker er beilere til hans hustru. Alle fire offiserene dør under angrepet.
Handlingen flyttes framover i tid og vi ser Ranlow i hans peisestue. Sersjant Sander er hans tjener og deres tilværelse preges av okkulte interesser. I deres samtale framkommer det at Ranlow har blitt avskjediget fra arméen. Sander skal dra for gardinene når han ser en fremmed kvinne utenfor. Ranlow beordrer at hun skal komme inn i huset og når det skjer forverres Ranlows helsemessige og mentale tilstand.
Som en herlig guddomskilde

«Som en herlig guddomskilde» er en sang skrevet av Fred Blom i 1917.
Sangen hadde opprinnelig fem vers, men i de fleste sangbøker står den med enten tre eller fire vers.
På folkemunne går sangen under navnet «Han skal åpne perleporten» eller bare «Perleporten».

Tekst

Som en herlig guddomskilde,

mektig, dyp og rik og stor,

er den kjærlighet og nåde

som i Jesu hjerte bor.
Refreng:

Han skal åpne perleporten

så at jeg får komme inn,

for med blodet har han frelst meg

og bevaret meg som sin.

Engang som en jaget due,

som en såret hjort jeg var.

Men et sykt, bedrøvet hjerte

Jesus aldri bortvist har.

Under over alle under:

Alt tilgav han meg en gang.

Om hans underfulle nåde

vil jeg synge glad min sang.

Når en gang i livets aften

jeg for porten banker på.

Da ved Jesu store nåde

skal den åpen for meg stå.
Lockheed Martin X-56

Historie

Første flyvning fant sted 26. juli 2013 ved NASAs Dryden Flight Research Center på Edwards Air Force Base i California. Under den første flyvningen fløy X-56A i lav høyde i omtrent 14 minutter mens ingeniørene kontrollerte flyets manøvreringsdyktighet ved ca 130 km/t. Hastighetssensorer ble kalibrert opp mot GPS-målinger og manøvrerbarheten ved 110 km/t ble utprøvd under innflyvning til landing. Flyet oppførte seg som forventet, og testflyvningen ble betegnet som en suksess. Den første flyvningen ble utført med konvensjonelle stive vinger. I oktober hadde flyet gjennomført åtte testflyvninger og fullført første fase. Blant annet ble støtdemperkonfigurasjonen på nesehjulet modifisert for å få bukt med hopping og gynging på bakken. Neste fase er å begynne med elastiske vinger og aktiv flutterdemping. Dette skal etter planen bli utført i 2014. Testprogrammet forventes å pågå i fem år.
Det er 452. Flight Test Squadron, som er en avdeling av 412. Test Wing som utfører flyvåpenets testflyvninger. Disse flyvningene foregår ved den nordlige delen av flybasen (North Base).

Formål

X-56 skal undersøke fenomenet flutter som er resonanssvingninger i flyets bære- eller kontrollflater skapt av luftstrømmer (ikke ulikt fenomenet som førte til at broen over Tacoma Narrows kollapset i 1940). Ved å kunne prøve forskjellige vinger med ulik utforming og resonanse-karakteristikker håper forskerne på å forstå aerodynamiske prinsipper for flutter-demping av vide og tynne (og dermed fleksible) vinger som skal brukes i framtidens bemannede og ubemannede droner og rekogneseringsfly. Etter at flyvåpenets testprogram er fullført skal X-56A overføres til NASA for videre testing.

Design

Flyet er bygd som en Blended Wing Body som er en slags mellomting mellom flyvende vinge og deltavinge - ikke ulikt eksperimentflyet Boeing X-48. Det er også utstyrt med fallskjermsystem for å berge flyet dersom det under testen kommer helt ut av kontroll. X-56 har fast trepunkts landingsunderstell med hjul. Vingene som skal brukes i flutter-testing vil inneholde vann som kan flyttes til forskjellige kammer for å fremprovosere flutter.
Sunndal Bygdemuseum

Sunndal Bygdemuseum og Leikvin Kulturminnepark  ligger på Grøa i Sunndal kommune, ca 10 km fra Sunndalsøra på veg mot Oppdal langs riksvei 70.
Sunndal Bygdemuseum har en omfattende samling av bygninger og gjenstander fra eldre bondekultur i Sunndal, og en rik presentasjon av Sunndals vakre folkekunst, også omtalt i bokverket "Fortidskunst i Norges bygder". I samlingene finnes flere minner fra "engelsktida" i slutten av forrige århundre og særlig legendariske Lady Barbara Arbuthnott. Musikkspillet "Lady Arbuthnott - Frua på Elverhøi" , skrevet og komponert av Stig Nilsson og Lars Ramsøy-Halle, omhandler hennes liv i Sunndalen, og fremføres årlig under Sunndal Kulturfestival medio juni.
Parken omfatter videre Phillipshagen – en vakker rhodondendronhage, Gravfeltet på Løykja – et av de største vikinggravfelt i landet, og Løykja Gravsted – som fortsatt er i bruk, og hvor bl.a. Barbara Arbuthnott og hennes sønn James er gravlagt.

Åpningstider:

Leikvin er åpent 15. juni – 15. august: Tirsdag – Søndag fra 12:00 – 17:00, omvisning hver hele time.
Åpent på forespørsel utenom ordinær åpningstid. Uteområdene har ingen åpningstid og er gratis.
Lippstadt

Historie

Tidlig på 1200-tallet hadde Lippstadt 2 700 innbyggere og kirker. Et augustinerkloster har eksistert siden 1281.
Heinrich von Ahaus grunnla et av sine kvinnelige fellesskap kalt Brødrene av Felleslivet her. 
I 1523 dannet Lippstadt en forsvarsallianse med nabobyene Osnabrück, Dortmund, Soest og Münster.
Augustinere som studerte ved Universitetet i Wittenberg førte Martin Luthers doktrine med seg hjem. I 1524 ble Lippstadt dermed en av de første byene til å offisielt omfavne reformasjonen. 
I 1851 ble hele Lippstadt, som til da hadde vært delt mellom Preussen og fyrstedømmet Lippe, en del av den prøyssiske provinsen Westfalen.
I 1944 ble en kvinnelig underavdeling av konsentrasjonsleiren Buchenwald opprettet i Lippstadt.
Bundesärztekammer

Arbeitsgemeinschaft der deutschen Ärztekammern e.V., kort Bundesärztekammer (forbundslegekammeret), er paraplyorganisasjonen for de 17 tyske legeforeningene (legekamrene). Den representerer 388 201 leger (2003).

Historie

Den tyske legeforeningen ble grunnlagt i 1872 som Deutscher Ärztevereinsbund. Organisasjonen ble i 1935 erstattet av Reichsärztekammer (Rikslegekammeret). I 1946 ble Rikslegekammerets virksomhet tatt opp igjen under navnet Arbeitsgemeinschaft westdeutscher Ärztekammern, som senere ble kalt Forbundslegekammeret.
Gianluca Vialli

Klubb karriere

Cremonese:
Spilte i klubben fra 1980 til 1984 og fikk med seg 105 kamper og scoret 23 mål. Han vant ingen meritter med klubben.
Sampdoria: 
Kom til klubben i 1984. Vialli scoret den 13. september 1989 på Brann Stadion da slo Sportsklubben Brann 2-0 i en tidlig runde av Cupvinnercupen 1989/90, som de også vant. Året etter opplevde han selve høydepunktet i sin karriere da Sampdoria vant sitt første og hittil eneste seriemesterskap. Klubben ledet serien fra start til mål. Sampdoria hadde et utrolig godt lag, men Vialli var den store stjernen og ble toppscorer i Serie A denne sesongen med 19 mål. Og i 1992 ble han den daværende dyrestespiller i verden når Juventus kjøpte han fra Sampdoria for 150 millioner kroner. Han spilte 223 kamper og scoret 85 mål for klubben
Juventus:
Han spilte i klubben fra 1992 til 1996, men vant ikke noe med klubben før i 1995. Juventus tok "the double" og Vialli ble toppscorer. I 1996 fulgte de opp og vant Champions League. Finalen i Champions League ble hans siste kamp for Juventus. Da han dro til England hadde han 102 kamper og 38 mål i klubben.
Chelsea:
Han spilte kun tre sesonger i Chelsea, men var med å vinne både Cupvinnercupen, FA-cupen og Ligacupen. Han spilte 58 kamper for klubben og scoret 21 mål.

Landslaget

Vialli spilte 59 kamper på landslaget og scoret 16 mål. Var med i Italias tropp under VM i 1986 og i 1990
Badderen

Badderen er ei bygd i Kvænangen kommune i Troms. Den ligger innerst i Badderfjorden, rundt 13 kilometer sør for kommunesenteret Burfjord. Europavei 6 går gjennom bygda. Grunnkretsen Badderen, som også omfatter grenda Undereidet, hadde 183 innbyggere i 2015.

Historie

Så tidlig som i 1743 ble det rapportert funn av kobbermalm i Kvænangen, men nærmere undersøkelser ble først iverksatt rundt 1827 av «The Quenangen Mining Association».
En av interessentene i dette selskapet var engelskmannen John Rice Crowe, som allerede drev «Alten Copper Works» (senere Kåfjord kobberverk) i Alta sammen med Henry Woodfall. Undersøkelsene av malmforekomstene i Kvænangen fortsatte i flere år, og full gruvedrift i Kvænangen startet først i 1840, med utgangspunkt i Kjækan. Det ble etablert flere gruver i Kvænangen; de største var Edwards gruve og Cedars gruve. Alta-verket som Kvænangen-gruvene var en del av, ble slått sammen med Sulitjelma Aktiebolag i 1896. Deretter ble det gamle handelsstedet Badderen sentrum for fornyet virksomhet i bergverksdriften i Kvænangen. Fra Badderen ble det tidlig på 1900-tallet bygd malmkai og anlagt vei til gruvene. Det ble også satt opp telefonledning.
Direktørboligen fra Badderen ble i 1903 demontert og gjenreist i Sulitjelma som ny direktørbolig for Sulitjelma Aktiebolags Gruber. Denne villaen ble senere tatt i bruk som Sulitjelma Hotell.
Torhamn

Torhamn er et tettsted i Karlskrona kommune i Blekinge län i Sverige. I 2010 hadde tettstedet 423 innbyggere.
Jackson Irvine

Landslaget

15. oktober 2013 fikk han sin første landskamp for Australia mot Canada.
Han ble tatt ut i Australias tropp til FIFA Confederations Cup 2017 i Russland.
Han ble tatt ut i Australias tropp til VM i fotball 2018 i Russland.
Vaid

Beskrivelse

Første år dannes en bladrosett med ca. 30 cm lange hårete blad. Andre året kommer blomsterstanden, som kan bli opptil 2 m høg. Blomstene er gule og likner på rapsblomster.

Utbredelse

Planta kommer opprinnelig fra Vest-Asia, men finnes i dag i forvillet form over det meste av Europa. Den foretrekker tørre bakker og grunnlendt mark.

Bruk

Bladene inneholder det fargeløse glykosidet indikan. Dette spaltes ved hjelp av enzymer til sukker og indoksyl, som ved gjæring oksideres til indigo.
Vaid har vært brukt som fargeplante helt siden antikken. Den eldste skriftlige nedtegnelsen om farging ved vaid stammer fra Cæsar. Han beretter om et folkeslag på De britiske øyer som farga huden blå med vaid. Derved fikk de et spesielt vilt og skremmende utseende. Romerne kalte folket for piktere.
Fra middelalderen var Thüringen i Tyskland særlig kjent for farging med vaid. Fram til 1500-tallet var vaiden spesielt viktig for blåfarging av lerret. Da kom «ekte indigo» fra tropene på markedet, framstilt av erteplanten Indigofera tinctoria, og utkonkurrerte den hjemlige produksjonen. Etter at det lyktes å framstille indigo syntetisk i 1880, er så å si all naturlig indigo forsvunnet fra markedet.
Vaid inneholder stoff som hemmer soppvekst, og har derfor vært brukt til impregnering av treverk. Av røttene framstilles i Tyskland en bitterlikør, Waidbitterlikör.
I tradisjonell kinesisk medisin er vaid en viktig legeurt. Av røttene framstilles et middel som brukes både mot influensa, meslinger, kusma og hepatitt. Under de siste SARS-epidemiene i Kina var Banlangen sterkt etterspurt, og ble ganske raskt utsolgt.
I Tyskland er det i seinere år på nytt oppstått etterspørsel etter vaid, både som fargeplante og til antikvarisk restaurering av kirker og andre historiske bygninger.
Guardia di Finanza

Organisasjon

Guardia di Finanzas organisatoriske struktur ligner Carabinieris, men mens Carabinieri har sitt tyngdepunkt på landsbygda og i de største byene, har Guardia di Finanza sitt organisatoriske tyngdepunkt i grense- og kystområder, ved lufthavner og i de større byene.
Arbeids- og sosialdepartementet

Politisk ledelse

Statsråd og sjef for departementet (arbeids- og sosialminister) er Anniken Hauglie (Høyre). Hennes statssekretærer er Christl Kvam (H) og Thor Kleppen Sættem (H).
Bebearia

Utseende

Store, bredvingede, fargerike sommerfugler. Oversiden av vingen er gjerne farget i metallisk blått eller grønt, skarpt rødt eller oransje, eller den er mørkt brunlig. Artene ligner mye på Euphaedra-artene, men kan vanligvis kjenkes på at forvingenes spiss er litt tilspisset, de er mer avrundet hos Euphaedra. Undersiden er mer eller mindre kamufalsjefarget, men kan også ha et metallisk skinn.

Levevis

I alle fall en del av artene har larver som lever på palmer, eller på familiene Marantaceae, Apocyanaceae og Sapotaceae. Disse sommerfuglene lever i regnskog, men også i tørrere skogtyper. De voksne sommerfuglene suger gjerne til seg væske fra råtnende frukt.

Utbredelse

Gruppen er utbredt i tropisk Afrika.
Petrognathini

Utseende

Store til meget store, kraftige trebukker. Arten Petrognatha gigas er en av de største trebukkene i Afrika.

Utbredelse

Gruppen er utbredt i Sørøst-Asia og Afrika.